SL Uradni list Evropske unije C 45/1

MNENJE KOMISIJE

z dne 11. februarja 2011

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli nizozemski organi v zvezi z električno kosilnico znamke Intratuin, tip 07426 MD-2009-156

(Besedilo velja za EGP)

2011/C 45/01

1. Obvestilo nizozemskih organov

Člen 2(1) Direktive 98/37/ES Evropskega parlamenta in Sveta (1) o približevanju zakonov držav članic o strojih (ki se je uporabljala do 29. decembra 2009) navaja, da države članice sprejmejo vse ustrezne ukrepe za zagotovitev, da se stroji, zajeti v Direktivi, lahko dajejo v promet in začnejo uporabljati samo, če ne ogrožajo zdravja in varnosti ljudi in, kadar je to primerno, domačih živali ali premoženja, in če so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako CE, ki se uporabljajo v skladu s predvidenim namenom, lahko ogrozijo varnost ljudi in, kadar je to primerno, domačih živali ali premoženja, sprejme vse ustrezne ukrepe, da take stroje umakne iz prometa, prepove njihovo dajanje v promet, začetek uporabe ali uporabo ali omeji njihov prosti pretok. Država članica takoj obvesti Komisijo o vsakem takem ukrepu ter navede razlog za svojo odločitev.

Nizozemski organi so 3. septembra 2009 obvestili Evropsko komisijo o ukrepu prepovedi, sprejetem v zvezi z dajanjem v promet električne kosilnice znamke Intratuin, tip 07426. Stroje je proizvedla družba YAT Electrical Appliance Co., Kitajska, v EU pa jih je v promet dala družba Intratuin Trade & Logistics, PO Box 228, 3440 AE Woerden, Nizozemska.

Evropski Komisiji je bila poslana naslednja dokumentacija:

— certifikat „GS“ št. S 50121261, ki ga je izdal TÜV Rheinland družbi YAT Electrical Appliance Co., Ltd, North Shiwei Road, Yuxin Town, South Lake Zone, 314009, Jiaxing, Zheijang, Kitajska, v zvezi z električno kosilnico tipa YT5124AB,

— certifikat o skladnosti z direktivo o strojih št. AM 50121263 0001, ki ga je izdal TÜV Rheinland za isti tip kosilnice,

— prodajna pogodba SC0903028, ki jo je izdala družba YAT Electrical Appliance Co., Ltd. 23-25 Maosheng Road, Lianghui Industrypark, Yuyao, Ningbo, Kitajska, ki navaja, da se sklicni številki izdelka YT5124AB in 07426 nanašata na isti tip kosilnice.

V skladu s členom 7(2) Direktive se mora Komisija po posvetovanju z zadevnimi strankami izreči, ali se ji zdi takšen ukrep upravičen ali ne. Če meni, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnim strojem v skladu s svojimi obveznostmi iz člena 2(1).

2. Razlogi, ki so jih navedli nizozemski organi

Ukrep, ki so ga sprejeli nizozemski organi, izhaja iz neskladnosti električne kosilnice z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES s sklicevanjem na specifikacije usklajenega evropskega standarda EN 60335-2-77:2000 – Gospodinjski in podobni električni aparati – Varnost – Del 2–77: Posebne zahteve za ročno vodene električne vrtne kosilnice, na katere se nanaša certifikat „GS“ TÜV Rheinland:

„1.3.3 – Tveganje zaradi padajočih in odletelih predmetov in 1.3.7 Preprečevanje tveganja pri gibljivih delih Kosilnica je predstavljala tveganje za poškodbe, ker je ohišje vrtljivega rezila krožno ploskev rezila presegalo za 0,6 mm namesto za zahtevane 3 mm. To bi lahko zaradi odletelih predmetov povzročilo resne poškodbe. 1.7.4 – Navodila Navodila za uporabo niso vsebovala informacij o varni uporabi kosilnice glede košenja na pobočjih in potiskanja/vlečenja nazaj.“

3. Mnenje Komisije

Komisija je 30. julija 2010 pisala družbi Intratuin, ki je električno kosilnico Intratuin tipa 07426 dala v promet v EU, in jo pozvala, naj sporoči pripombe glede ukrepa, ki so ga sprejeli nizozemski organi.

Komisija je 30. julija 2010 pisala tudi TÜV Rheinland, ki je izdal certifikata o skladnosti za električno kosilnico tipa YT5124AB, ki naj bi bila enakovredna električni kosilnici tipa 07426, za katero velja nizozemski ukrep.

Družba TÜV Rheinland je v odgovoru z dne 12. avgusta 2010 potrdila, da je izdala certifikata št. S 50121261 in AM 50121263 0001 za električno kosilnico tipa YT5124AB. Navedla je, da na vzorcu, ki so ga preskusili, ni bilo neskladnosti, ki so jih ugotovili nizozemski organi. Navedla je tudi, da ni bila seznanjena z električno kosilnico tipa Intratuin 07426 in ni mogla potrditi, ali se sklicni številki YT5124AB in 07426 nanašata na isti izdelek.

Do danes od družbe Intratuin ni bil prejet odgovor.

Komisija ugotavlja, da ne družba Intratuin ne TÜV Rheinland nista nasprotovala ukrepu nizozemskih organov. Prodajna pogodba med družbama YAT in Intratuin kaže, da so bile električne kosilnice, prodane družbi Intratuin, označene s sklicno številko YT5124AB, tj. sklicno številko, ki jo zajemata certifikata št. S 50121261 in AM 50121263 0001, ki ju je izdal TÜV Rheinland.

Glede na razpoložljivo dokumentacijo Komisija meni, da so nizozemski organi dokazali, da stroj, za katerega velja ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki zadevni stroj uporabljajo.

Zato Komisija po izvedbi predpisanega postopka meni, da je ukrep, ki so ga sprejeli nizozemski organi, upravičen.

V Bruslju, 11. februarja 2011 Za Komisijo Antonio TAJANI Podpredsednik

(1) UL L 207, 23.7.1998, str. 1.